เจฟฟ์ เบโซส Amazon รวยขึ้น 3 แสนล้านบาท ในวันเดียว
เช้านี้ Amazon ประกาศผลประกอบการที่น่าตกใจ ส่งผลให้ ราคาหุ้นของ Amazon หลังตลาดปิดปรับเพิ่มขึ้นถึง 6 % ถ้าพูดถึงบุคคลที่รวยที่สุดในโลก หลายๆ คนน่าจะรู้จักกันดี นั่นก็คือ เจฟฟ์ เบโซส เจ้าของกิจการ Amazon และพอราคาหุ้น Amazon เพิ่ม นาย เจฟฟ์ก็รวยขึ้นอีก 3 แสนล้านบาท  แล้ว Amazon เติบโตขึ้นแค่ไหน?
27 เม.ย. 2561

เจฟฟ์ เบโซส Amazon รวยขึ้น 3 แสนล้านบาท ในวันเดียว / โดย ลงทุนแมน
เช้านี้ Amazon ประกาศผลประกอบการที่น่าตกใจ
ส่งผลให้ ราคาหุ้นของ Amazon หลังตลาดปิดเพิ่มขึ้นถึง 6 %
ถ้าพูดถึงบุคคลที่รวยที่สุดในโลก
หลายๆ คนน่าจะรู้จักกันดี
นั่นก็คือ เจฟฟ์ เบโซส เจ้าของกิจการ Amazon
และพอราคาหุ้น Amazon เพิ่ม นายเจฟฟ์ก็รวยขึ้นอีก 3 แสนล้านบาท
ที่น่าสนใจคือ ตอนนี้กำไรหลักของ Amazon ไม่ใช่มาจาก E-commerce อย่างที่ทุกคนอาจจะเข้าใจกัน
แล้ว Amazon เติบโตขึ้นแค่ไหน?
ลงทุนแมนจะเล่าให้ฟัง
ก่อนที่เราจะพูดถึงผลประกอบการเป็นอย่างไรบ้าง เรามาทบทวนกิจการของ Amazon กันก่อน
พูดกันแบบภาพใหญ่ธุรกิจของ Amazon จะแบ่งเป็นธุรกิจ E-commerce และ AWS
E-commerce ก็คือการซื้อ-ขายของ ออนไลน์นี่เอง
ซึ่งตัวบริษัท Amazon เองก็จะมีบริษัทย่อยที่เป็นสินค้าของตัวเองอยู่บ้าง รวมถึงบริษัทขนส่งและ บริษัทเทคโนโลยี เพื่อช่วยเสริมบริการ E-commerce ของ Amazon
Amazon ยังมีระบบสมาชิกพิเศษที่มีชื่อว่า Amazon Prime ที่ทำให้ลูกค้าสามารถซื้อของที่เข้าร่วมรายการได้ถูกลง ไม่เสียค่าขนส่งสินค้า และใช้เวลาส่งของถึงมือไม่เกิน 2 วัน
นอกจาก ซื้อขายของออนไลน์ หลายคนอาจจะยังไม่รู่ว่าจริงๆ แล้ว Amazon ยังมี Amazon Video ซึ่งมีแนวธุรกิจคล้ายกับ Netflix และ Twitch ซึ่งมีแนวธุรกิจคล้ายกับ YouTube แต่เป็นฝั่งถ่ายทอดสดการเล่นเกม อีกด้วย
ส่วนอีกธุรกิจหลักของ Amazon ก็คือ AWS ซึ่งย่อมาจากคำว่า Amazon Web Services เป็นการให้บริการระบบ Cloud ซึ่ง Amazon เป็นหนึ่งในผู้นำตลาด Cloud ในขณะนี้
ธุรกิจ AWS นี้มีความสำคัญมากขึ้นเรื่อยๆ จนตอนนี้ได้ก้าวมาเป็นส่วนที่ทำกำไรหลักให้กับบริษัท เรื่องนี้เป็นอย่างไรลองดูข้อมูลข้างล่างนี้
ผลประกอบการ ไตรมาส 1 ปี 2018 ที่ผ่านมา
รายได้ของ Amazon เติบโตขึ้นจากปีที่แล้ว 43 %
ไตรมาส 1 ปี 2017 รายได้ 1.1 ล้านล้านบาท
ไตรมาส 1 ปี 2018 รายได้ 1.6 ล้านล้านบาท
ทีนี้เราลองมาดูกำไรจากการดำเนินงานของธุรกิจแต่ละส่วน
สำหรับธุรกิจ E-commerce
E-commerce ในประเทศ สหรัฐอเมริกา กำไรจากการดำเนินงานอยู่ที่ 36,320 ล้านบาท เพิ่มขึ้น 93 % จากปีที่แล้ว
E-commerce ต่างประเทศ ขาดทุน 19,661 ล้านบาท ขาดทุนเพิ่มขึ้นจากปีที่แล้ว 29 %
แสดงว่าจริงๆ แล้ว E-commerce ของ Amazon ที่หลายๆ คนเข้าใจว่ากำไรดี จริงๆ แล้วกำไรดีแค่เฉพาะสหรัฐอเมริกา นอกนั้นในประเทศอื่นๆ ทั่วโลก Amazon ยังแบกรับผลขาดทุนที่มหาศาลอยู่
แต่ที่น่าสนใจคือตัวธุรกิจ AWS
ธุรกิจ AWS กำไรจากการดำเนินงานอยู่ที่ 44,254 ล้านบาท เติบโตขึ้นจากปีที่แล้ว 57 %
ถ้าเราลองนำกำไรจากการดำเนินงานของ E-commerce มาเทียบกับฝั่ง AWS
กำไรจาก E-commerce คิดเป็น 27.3 %
กำไรจาก AWS คิดเป็น 72.7 %
หมายความว่า ตอนนี้ธุรกิจ Cloud ของ Amazon ถือว่าเป็นหัวใจหลักในการทำกำไรให้บริษัท Amazon ไปแล้ว ไม่ใช่ E-commerce อย่างที่หลายคนเคยเข้าใจ
ส่งผลให้กำไรสุทธิ ไตรมาส 1 ปี 2018 ของ Amazon อยู่ที่ 51,493 ล้านบาท เพิ่มขึ้น 125 % จากปีที่แล้ว
เมื่อเรื่องเป็นอย่างนี้ ราคาหุ้น Amazon ก็เลยพุ่งกระฉูดหลังจากทราบผลประกอบการ
ปิดท้ายด้วยข้อมูลที่น่าสนใจว่า ตอนนี้ เจฟฟ์ เบโซส บุคคลที่รวยที่สุดในโลกได้ทำสถิติใหม่โดยมีสินทรัพย์รวมอยู่ที่ 4.2 ล้านล้านบาท เท่านั้นเอง..
----------------------
<ad> หุ้น Amazon เพิ่มแบบนี้ แล้วหุ้นตลาดเวียดนามล่ะ! ไปดูกันหน่อยไหม?
Tour. Learn. Earn more. เที่ยวไปหาหุ้นไป 27-29 พ.ค. นี้ ที่ Ho Chi Minh City
จัดโดย VVI group ดูรายละเอียดและสมัครได้ที่: 
----------------------
บทความนี้อ้างอิงอัตราแลกเปลี่ยนที่ 1 USD ต่อ 31.6 THB